CELEX: 52013PC0349
Language: fi
Date: 2013-06-11
Title: Ehdotus NEUVOSTON PÄÄTÖS liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyvistä erityiskysymyksistä Luxemburgissa 23 päivänä helmikuuta 2007 tehdyn pöytäkirjan hyväksymisestä Euroopan unionin puolesta

|
			
		
		
		52013PC0349
		
			Ehdotus NEUVOSTON PÄÄTÖS liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyvistä erityiskysymyksistä Luxemburgissa 23 päivänä helmikuuta 2007 tehdyn pöytäkirjan hyväksymisestä Euroopan unionin puolesta /* COM/2013/0349 final - 2013/0184 (NLE) */
			
				
		
		
			
			   	PERUSTELUT
1.           EHDOTUKSEN TAUSTA
1.           Tämän ehdotuksen tarkoitus
Komissio ehdottaa, että Euroopan unioni
hyväksyy liikkuvaan kalustoon kohdistuvista kansainvälisistä vakuusoikeuksista
tehtyyn yleissopimukseen liitetyn, rautatiekalustoon liittyvistä erityiskysymyksistä
tehdyn pöytäkirjan, jäljempänä ’rautatiekalustopöytäkirja’ tai ’Luxemburgin
pöytäkirja’, joka tehtiin Luxemburgissa 12.–23. helmikuuta 2007
yksityisoikeuden yhdenmukaistamiseksi toimivan kansainvälisen instituutin
(UNIDROIT) ja valtioiden välisen kansainvälisten rautatiekuljetusten järjestön
(OTIF) yhdessä järjestämässä diplomaattikonferenssissa. 
Rautatiekalustopöytäkirjan allekirjoittaminen
hyväksyttiin 30 päivänä marraskuuta 2009 annetulla neuvoston päätöksellä[1]. Pöytäkirja allekirjoitettiin
tosiasiallisesti 10 päivänä joulukuuta 2009.
2.           Kapkaupungin yleissopimus ja
rautatiekalustopöytäkirja
2.1.        Soveltamisala
Liikkuvaan kalustoon kohdistuvia
kansainvälisiä vakuusoikeuksia koskeva yleissopimus, jäljempänä ’Kapkaupungin
yleissopimus’ tai ’yleissopimus’, ja lentokalustoon liittyviä erityiskysymyksiä
koskeva pöytäkirja, jäljempänä ’lentokalustopöytäkirja’, tehtiin Kapkaupungissa
29. lokakuuta – 16. marraskuuta 2001 pidetyssä diplomaattikonferenssissa.
Euroopan unioni hyväksyi liittymisen Kapkaupungin
yleissopimukseen ja lentokalustopöytäkirjaan 6 päivänä huhtikuuta 2009
annetulla neuvoston päätöksellä ja talletti liittymiskirjan 28 päivänä
huhtikuuta 2009. 
Yleissopimuksessa vahvistetaan yhtenäiset
säännöt, jotka koskevat ilma-aluksia, liikkuvaa rautatiekalustoa ja
avaruusresursseja koskevissa pöytäkirjoissa nimettyyn tietyntyyppiseen
liikkuvaan kalustoon kohdistuvien kansainvälisten vakuusoikeuksien
(vakuussopimus, omistusoikeuden pidättämistä koskevan ehdon sisältävä sopimus
tai leasing-vuokrasopimus) perustamista ja vaikutuksia. 
Oikeudellisen välineen perustana on
yleissopimus, jossa vahvistetaan kaikenlaiseen liikkuvaan kalustoon
sovellettavat oikeudelliset säännöt, ja lisäksi siihen kuuluu joukko
pöytäkirjoja, joissa annetaan tiettyjä kalustotyyppejä koskevat säännöt.
Pöytäkirjoilla voidaan muuttaa yleissopimusta,
jos asianomaisen alan erityispiirteet niin edellyttävät. Sen vuoksi pöytäkirja
on liikkuvan kaluston kunkin luokan osalta etusijalla yleissopimukseen nähden.
Yleissopimukseen perustuvat jäsenvaltioiden velvoitteet vaihtelevat sen mukaan,
mihin pöytäkirjaan ne liittyvät. Yleissopimusta voidaan soveltaa johonkin
liikkuvan kaluston luokkaan vasta sitten, kun asianomainen pöytäkirja on tullut
voimaan, ja sitä voidaan soveltaa vain pöytäkirjan osapuolten välillä.
Yleissopimusta ja pöytäkirjaa on siis tulkittava yhtenä asiakirjana.
Yleissopimusta sovelletaan, kun velallinen
sijaitsee sopimusvaltiossa (3 artikla). Pöytäkirjoissa mainitaan myös erityinen
kohteena olevaan omaisuuteen perustuva liityntä (esim. rekisteröintivaltio).
Yleissopimuksella perustettu vakuusoikeus (1 ja 2 artikla) koskee sen kohteena
olevaa omaisuutta sekä omaisuuteen liittyviä oikeuksia ja sen tuottoa.
Joissakin pöytäkirjoissa voidaan määrätä, että yleissopimusta sovelletaan
omaisuuden myyntiin (yleissopimuksen 41 artikla). Yleissopimuksessa
vahvistetaan edunsaajan yhdenmukaistettua esinevakuusoikeutta liikkuvaan
kalustoon tilanteessa, jossa velallinen ei täytä velvollisuuksiaan
(8–15 artikla). Yleissopimuksella luodaan kansainvälinen järjestelmä,
jossa velkoja kirjaa vakuusoikeuksia liikkuvan kaluston eri luokkiin
(16–26 artikla) ja velkojan kirjatulle vakuusoikeudelle annetaan etusija
(29 artikla).
2.2.        Rautatiekalustopöytäkirjan
tavoitteet
Pöytäkirjalla pyritään helpottamaan kalliin
liikkuvan rautatiekaluston rahoittamista antamalla velkojille (myyjät, joilta
kalusto on hankittu velaksi, ja tällaisia hankintoja rahoittaneet tahot)
erityisen vahva kansainvälinen vakuus, joka antaa niille ”ehdottoman” etusijan
kyseiseen omaisuuteen kansainvälisessä rekisterissä.
Rautatiekalustopöytäkirjassa vahvistetaan
tietyt säännöt, joita sovelletaan tietyntyyppisille liikkuvaa kalustoa
rahoittaville velkojille (esim. vakuuden asettaja, ehdollinen myyjä tai
leasing-vuokralleantaja) kirjattujen kansainvälisten vakuusoikeuksien
etusijaisuuteen ja täytäntöönpanokelpoisuuteen. Lisäksi pöytäkirjassa määrätään
velkojan oikeuksista laiminlyöntitilanteessa (VII artikla) ja kolmesta
vaihtoehdosta, joita sovelletaan velallisen oikeuksiin maksukyvyttömyystilanteissa
(IX artikla). Pöytäkirjan III luvussa määrätään internetin kautta
käytettävän kansainvälisen rekisterin sekä valvontaviranomaisen perustamisesta.
Pöytäkirjan XXV artiklassa sopimusvaltiot valtuutetaan tietyin edellytyksin
antamaan julistuksia julkisia palveluja koskevista erivapauksista.
Rautatiekalustopöytäkirjalla perustetaan
kansainvälisten vakuusoikeuksien ainutkertaista ja muuttumatonta rekisteröintiä
koskeva kansainvälinen järjestelmä. Pöytäkirja täydentää ja tukee
eurooppalaista kalustoyksikköjen numerointijärjestelmää, joka perustettiin
rautateiden yhteentoimivuudesta annetulla direktiivillä. Sillä varmistetaan,
että osapuolet voivat rekisteröidä vakuusoikeutensa ja suorittaa hakuja niiden
perusteella kaikkialla EU:ssa internetin kautta, mikä tarkoittaa, että
rekisteri on käytettävissä 24 tuntia vuorokaudessa.
Tällainen väline hyödyttää todennäköisesti
suuresti Euroopan rautatiealaa ja pankkeja sekä EU-maiden hallituksia, sillä se
kannustaa pääomasijoittamista rautatiealaan ja vauhdittaa todellisten
vuokramarkkinoiden kehittymistä. 
2.           KUULEMISTEN TULOKSET 
Ennen EU:n vuonna 2009 allekirjoittaman
rautatiekalustopöytäkirjan hyväksymisen ehdottamista koskevaa komission
aloitetta kuultiin rautatietyöryhmää, joka on rautatiekalustopöytäkirjan
täytäntöönpanoa edistävä useita tuotantoaloja edustava yhdistys, jonka jäseniä
ovat mm. Bombardier Transportation, Deutsche Bahn, English Welsh and Scottish
Railways, Euroopan investointipankki, Valtioiden välinen kansainvälisten
rautatiekuljetusten järjestö (OTIF), Kansainvälinen rautatieliitto (UIC) ja
Euroopan rautatieteollisuuden liitto (Union of European Railway Industries). 
Kuulemisessa korostettiin erityisesti
rautatiekalustopöytäkirjan tekemisen ja 30. tammikuuta 2013 tapahtuneen
neljännen rautatiepaketin hyväksymisen välistä läheistä yhteyttä.
Neljännen rautatiepaketin tarkoituksena on
kannustaa innovointiin EU:n rautateillä avaamalla EU-valtioiden sisäiset
henkilöliikennemarkkinat kilpailulle, yksinkertaistamalla liikkuvan kaluston
lupamenettelyjä ja parantamalla infrastruktuurien hallinnointia. Pakettiin
kuuluu lainsäädäntöehdotuksia, joilla muutetaan kolmea direktiiviä ja kahta
asetusta, sekä yksi tiedonanto ja kolme kertomusta[2]. Siinä korostetaan, kuinka
tärkeää liikkuvalle kalustolle annettava rahoitus on rahoitusmarkkinoiden
avaamiselle, joka on rautatiekalustopöytäkirjan tavoite.
Rautatiekalustopöytäkirjan hyväksyminen
edistää liikkuvaan kalustoon EU:ssa tehtäviä uusia investointeja, mikä
hyödyttää sekä liikenteenharjoittajia että matkustajia. Se on myös EU:n
kasvustrategian tavoitteiden mukainen, koska siinä kannustetaan
infrastruktuuriin tehtäviä investointeja ja tuetaan työpaikkojen luomista
tuotantosektorille. 
Rautatiekalustopöytäkirja on myös
johdonmukainen vuonna 2011 annetun liikenteen valkoisen kirjan[3] kanssa, koska sen tavoitteena
on tukea siirtymistä vihreämpään ja kestävämpään rautatieliikenteeseen.
3.           EHDOTUKSEN OIKEUDELLISET NÄKÖKOHDAT
3.           Euroopan unionin toimivalta
Kapkaupungin yleissopimus ja sen pöytäkirjat
kuuluvat osittain Euroopan unionin yksinomaiseen toimivaltaan. Näin ollen
jäsenvaltiot eivät voi ratifioida pöytäkirjoja ennen kuin EU on hyväksynyt ne. 
EU liittyi
neuvoston päätöksillä lentokalustopöytäkirjaan ja Kapkaupungin yleissopimukseen
samanaikaisesti 28. huhtikuuta 2009[4].
Se allekirjoitti rautatiekalustopöytäkirjan 10. joulukuuta 2009[5]. Euroopan yhteisön toimivaltaa
koskeva julistus annettiin rautatiekalustopöytäkirjan allekirjoittamisen
yhteydessä noudattaen rautatiekalustopöytäkirjan XXII artiklan 2 kohtaa, jossa
edellytetään, että alueellisen taloudellisen yhdentymisen järjestön on
allekirjoitus-, hyväksymis- tai liittymishetkellä annettava yleinen julistus
rautatiepöytäkirjan soveltamisalaan kuuluvista kysymyksistä, joita koskevan
toimivallan kyseisen järjestön jäsenvaltiot ovat siirtäneet asianomaiselle
järjestölle.
Allekirjoituksen
yhteydessä annetun yhteisön toimivaltaa koskevan julistuksen 6 kohtaa olisi
muutettava sen saattamiseksi ajan tasalle, erityisesti jotta otettaisiin
huomioon komission päätös 2012/757/EU ja korjattaisiin viittaus pöytäkirjan V
artiklan 2 kohtaan viittaukseksi XIV artiklaan. Sen vuoksi julistusta olisi
muutettava hyväksymisen yhteydessä. Euroopan unionin toimivaltaa koskevan
julistuksen tarkistettu teksti on liitteessä. 
Euroopan unionilla on yksinomainen toimivalta
tietyissä rautatiekalustopöytäkirjan soveltamisalaan kuuluvissa asioissa, jotka
vaikuttavat toimivallasta sekä tuomioiden tunnustamisesta ja täytäntöönpanosta
siviili- ja kauppaoikeuden alalla 22 päivänä joulukuuta 2008 annettuun
asetukseen (EY) N:o 44/2001[6],
maksukyvyttömyysmenettelyistä 29 päivänä toukokuuta 2000 annettuun
asetukseen (EY) N:o 1346/2000[7]
ja sopimusvelvoitteisiin sovellettavasta laista (Rooma I) 17 päivänä
kesäkuuta 2000 annettuun asetukseen (EY) N:o 593/2008[8]. Lisäksi on olemassa Euroopan
unionin lainsäädäntöä, jota sovelletaan sellaisiin rautatiekalustopöytäkirjan
soveltamisalaan kuuluviin asioihin, jotka vaikuttavat rautatiejärjestelmän
yhteentoimivuudesta yhteisössä 17 päivänä kesäkuuta 2008 annettuun Euroopan
parlamentin ja neuvoston direktiiviin 2008/57/EY (uudelleen laadittu toisinto)[9] sekä Euroopan rautatieviraston
perustamisesta 29 päivänä huhtikuuta 2004 annettuun asetukseen (EY) N:o
881/2004[10].
4.           Julistukset Euroopan unionin
yksinomaiseen toimivaltaan kuuluvista asioista
Useissa rautatiekalustopöytäkirjan
määräyksissä vaaditaan sopimuspuolia antamaan julistuksia pöytäkirjan
määräysten sovellettavuudesta tai soveltamisalasta tai niiden
täytäntöönpanotavasta tai niissä annetaan mahdollisuus antaa tällaisia
julistuksia.
Euroopan unionilla on toimivalta antaa
julistuksia rautatiekalustopöytäkirjan VI, VIII, IX ja X artiklasta, joiden
aihe kuuluu sen yksinomaiseen toimivaltaan.
Rautatiekalustopöytäkirjan VI artiklassa
(lainvalinta) määrätään, että sopimuksen tai takaussopimuksen osapuolet voivat
valita sovellettavan lain. Näin ollen se koskee sopimusvelvoitteisiin
sovellettavasta laista (Rooma I) 17 päivänä kesäkuuta 2008 annetun asetuksen
(EY) N:o 593/2008 soveltamisalaan kuuluvaa asiaa.
Tällainen laaja lainvalinta ei ole yhdenmukainen
asetuksessa (EY) N:o 593/2009 säädetyn järjestelmän kanssa. 
Euroopan unionin jäsenvaltiot jatkavat asetuksen
(EY) N:o 593/2008 säännösten soveltamista Euroopan yhteisön liittymisestä
liikkuvaan kalustoon kohdistuvia kansainvälisiä vakuusoikeuksia koskevaan
yleissopimukseen ja sen lentokalustopöytäkirjaan 6 päivänä huhtikuuta 2009
annetussa neuvoston päätöksessä 2009/370/EY valitun ratkaisun tapaan.
Koska VI artiklaa sovelletaan ainoastaan, jos
rautatiekalustopöytäkirjan XXVII artiklan mukainen julistus annetaan
rautatiekalustopöytäkirjan hyväksymisen yhteydessä, Euroopan unionin ei tulisi
antaa julistusta VI artiklan soveltamisesta.
Kapkaupungin yleissopimuksen 55 artiklassa
”Poikkeukset yleissopimuksen väliaikaisia toimenpiteitä koskevista
määräyksistä” määrätään mahdollisuudesta olla soveltamatta kokonaan tai
osittain 13 ja/tai 43 artiklaa. Liittyessään Kapkaupungin yleissopimukseen
Euroopan unioni ilmoitti, että 13 ja 43 artiklaa sovelletaan ainoastaan Bryssel
I -asetuksen[11]
31 artiklan mukaisesti. On painotettava, että kyseinen julistus koskee
Kapkaupungin yleissopimuksen 13 ja 43 artiklan tarkistettuja toisintoja,
sellaisina kuin ne ovat muutettuina rautatiekalustopöytäkirjan VIII artiklalla.
Kuten rautatiekalustopöytäkirjan XXIX artiklassa ”Yleissopimuksen mukaiset
julistukset” määrätään, Kapkaupungin yleissopimuksen nojalla annettuja
julistuksia, kuten 55 artiklan nojalla annettua julistusta, on pidettävä
rautatiekalustopöytäkirjan nojalla annettuina, jollei toisin mainita. 
Pöytäkirjan VIII artiklan 1 kohdan
mukaisesti väliaikaisia turvaamistoimenpiteitä koskevaa VIII artiklaa
sovelletaan kokonaan tai osittain ainoastaan, jos sopimusvaltio on antanut
asiasta myönteisen julistuksen, mainitussa julistuksessa määrätyin ehdoin ja
siinä määrätyssä laajuudessa. Kun sopimusvaltio antaa tällaisen VII artiklan 2
kohtaa koskevan julistuksen, sen on määriteltävä ajanjakso, jonka kuluessa
yleissopimuksen 13 artiklan 1 kohdassa määriteltyjä väliaikaisia
turvallisuustoimenpiteitä on haettava. Ehdotetaan, että Euroopan unioni
jättäisi antamatta VII artiklassa tarkoitetun XXVII artiklan 2 kohdan mukaisen
julistuksen, kuten tehtiin lentokalustopöytäkirjaan liittymisestä päätettäessä.
Rautatiekalustopöytäkirjan IX artikla
(Oikeudet maksukyvyttömyystilanteessa) ja X artikla (Virka-apu
maksukyvyttömyysmenettelyssä) ovat käytännössä samat kuin
lentokalustopöytäkirjan vastaavat määräykset, joita neuvosto päätti olla
soveltamatta. Edellä mainittuja määräyksiä sovelletaankin ainoastaan,
jos maksukyvyttömyysasian pääasiallisesti käsittelevä tuomioistuin sijaitsee
sopimusvaltiossa, joka antoi tätä koskevan, XXVII artiklan mukaisen myönteisen
julistuksen.
Komissio katsoo, että jos
maksukyvyttömyysasian pääasiallisesti käsittelevä tuomioistuin sijaitsee EU:n
jäsenvaltiossa, maksukyvyttömyysmenettelystä 29 päivänä toukokuuta 2000
annettua asetusta N:o 1346/2000 olisi sovellettava kaikissa tapauksissa
rautatiekalustopöytäkirjan sijasta Kapkaupungin yleissopimuksesta ja sen
lentokalustopöytäkirjasta tehtyjen päätösten tapaan. Jotta tämä tavoite
saavutettaisiin ja oikeusvarmuus voitaisiin säilyttää, komissio suosittaa,
ettei Euroopan unioni päättäisi soveltaa kumpaakaan pöytäkirjan
IX artiklassa esitetyistä vaihtoehdoista täysimääräisesti eikä osittain. 
Edellä esitetystä seuraa, ettei Euroopan
unionin tulisi antaa pöytäkirjan IX artiklassa tarkoitettua XXVII artiklan
3 kohdan mukaista julistusta eikä IX artiklassa määrättyyn
julistukseen liittyvää, X artiklassa tarkoitettua XXVII artiklan 1 kohdan
mukaista julistusta avusta maksukyvyttömyystapauksissa.
2013/0184 (NLE)
Ehdotus
NEUVOSTON PÄÄTÖS
liikkuvaan kalustoon kohdistuvista
kansainvälisistä vakuusoikeuksista tehtyyn yleissopimukseen liitetyn,
rautatiekalustoon liittyvistä erityiskysymyksistä Luxemburgissa 23 päivänä
helmikuuta 2007 tehdyn pöytäkirjan hyväksymisestä Euroopan unionin puolesta
EUROOPAN UNIONIN NEUVOSTO, joka
ottaa huomioon
Euroopan unionin toiminnasta tehdyn sopimuksen ja erityisesti sen 81 artiklan 2
kohdan yhdessä sen 218 artiklan 6 kohdan a alakohdan kanssa,
ottaa huomioon
Euroopan komission ehdotuksen,
ottaa huomioon Euroopan parlamentin puoltavan
lausunnon[12],

sekä katsoo seuraavaa:
(1)       Euroopan unioni on ryhtynyt
luomaan yhteistä oikeudenkäyttöaluetta, joka perustuu oikeudellisten päätösten
vastavuoroisen tunnustamisen periaatteeseen.
(2)       Liikkuvaan kalustoon
kohdistuvista kansainvälisistä vakuusoikeuksista tehtyyn yleissopimukseen,
jäljempänä ’Kapkaupungin yleissopimus’, liitetty, rautatiekalustoon liittyvistä
erityiskysymyksistä Luxemburgissa 23 päivänä helmikuuta 2007 tehty pöytäkirja,
jäljempänä ’rautatiekalustopöytäkirja’, edistää kansainvälistä sääntelyä. Sen
vuoksi olisi toivottavaa, että niitä pöytäkirjan määräyksiä, jotka koskevat
Euroopan unionin yksinomaiseen toimivaltaan kuuluvia asioita, sovellettaisiin
mahdollisimman pian. 
(3)       Komissio on neuvotellut
Euroopan yhteisön puolesta Euroopan yhteisön yksinomaiseen toimivaltaan
kuuluvista rautatiekalustopöytäkirjan osista.
(4)       Rautatiekalustopöytäkirjan
XXII artiklan 1 kohdan mukaan alueelliset taloudellisen yhdentymisen järjestöt,
joilla on toimivaltaa tietyissä rautatiekalustopöytäkirjan soveltamisalaan
kuuluvissa asioissa, voivat allekirjoittaa tai hyväksyä mainitun pöytäkirjan
tai liittyä siihen.
(5)       Rautatiekalustopöytäkirjassa
käsitellään myös joitakin toimivallasta sekä tuomioiden tunnustamisesta ja
täytäntöönpanosta siviili- ja kauppaoikeuden alalla 22 päivänä joulukuuta 2000
annetun asetuksen (EY) N:o 44/2001[13],
maksukyvyttömyysmenettelyistä 29 päivänä toukokuuta 2000 annetun asetuksen (EY)
N:o 1346/2000[14],
sopimusvelvoitteisiin sovellettavasta laista (Rooma I) 17 päivänä kesäkuuta
2008 annetun asetuksen (EY) N:o 593/2008[15],
rautatiejärjestelmän yhteentoimivuudesta yhteisössä 17 päivänä kesäkuuta 2008
annetun Euroopan parlamentin ja neuvoston direktiivin 2008/57/EY (uudelleen
laadittu toisinto)[16]
sekä Euroopan rautatieviraston perustamisesta 29 päivänä huhtikuuta 2004
annetun asetuksen (EY) N:o 881/2004[17]
soveltamisalaan kuuluvia asioita.
(6)       Euroopan komissio
allekirjoitti rautatiekalustopöytäkirjan 10 päivänä joulukuuta 2009 sen
jälkeen, kun neuvosto oli valtuuttanut allekirjoittamisen 30 päivänä
marraskuuta 2009 annetulla päätöksellä 2009/940/EY[18].
(7)       Euroopan unionilla on
yksinomainen toimivalta joissakin rautatiekalustopöytäkirjan soveltamisalaan
kuuluvissa asioissa, kun taas toisissa pöytäkirjan soveltamisalaan kuuluvissa
asioissa toimivalta kuuluu jäsenvaltioille. 
(8)       Sen vuoksi Euroopan unionin
olisi hyväksyttävä rautatiekalustopöytäkirja. Rautatiekalustopöytäkirjan XXII
artiklan 2 kohdassa määrätään, että alueellisen taloudellisen yhdentymisen
järjestön on annettava pöytäkirjan allekirjoituksen tai hyväksymisen tai siihen
liittymisen yhteydessä julistus, jossa määritellään ne pöytäkirjan
soveltamisalaan kuuluvat asiat, joita koskevan toimivallan kyseisen järjestön
jäsenvaltiot ovat siirtäneet asianomaiselle järjestölle.
(9)       Euroopan yhteisön toimivaltaa
koskeva julistus annettiin pöytäkirjan allekirjoittamisen yhteydessä. On
suositeltavaa uudistaa tämä toimivaltaa koskeva julistus
rautatiekalustopöytäkirjan hyväksymisen yhteydessä, jotta otettaisiin huomioon
lainsäädännön kehittyminen ja korjattaisiin aiemmassa ilmoituksessa ollut
asiavirhe.
(10)     Rautatiekalustopöytäkirjan
VII, VIII, IX ja X artiklaa sovelletaan vain, jos sopimusvaltio on antanut
asiaa koskevan julistuksen mainitun pöytäkirjan XXVII artiklan mukaisesti,
ja kyseisessä julistuksessa määritellyin ehdoin. Euroopan unioni ei anna
rautatiekalustopöytäkirjan hyväksynnän yhteydessä VIII artiklan soveltamista
koskevaa XXVII artiklan 2 kohdan mukaista julistusta eikä XXVII artiklan 1 ja 3
kohdassa sallittavia julistuksia. Tämä ei vaikuta jäsenvaltioiden toimivaltaan
maksukyvyttömyyttä koskevien aineellisoikeudellisten säännösten osalta. 
(11)     Toimivallasta sekä tuomioiden
tunnustamisesta ja täytäntöönpanosta siviili- ja kauppaoikeuden alalla
22 päivänä joulukuuta 2000 annettu asetus (EY) N:o 44/2001,
maksukyvyttömyysmenettelyistä 29 päivänä toukokuuta 2000 annettu asetus
(EY) N:o 1346/2000 ja sopimusvelvoitteisiin sovellettavasta laista
(Rooma I) 17 päivänä kesäkuuta 2008 annettu asetus (EY) N:o 593/2008
sitovat Yhdistynyttä kuningaskuntaa ja Irlantia, minkä vuoksi ne osallistuvat
tämän päätöksen hyväksymiseen.
(12)     Euroopan unionista tehtyyn
sopimukseen ja Euroopan unionin toiminnasta tehtyyn sopimukseen liitetyssä,
Tanskan asemasta tehdyssä pöytäkirjassa N:o 22 olevan 1 ja 2 artiklan
mukaisesti Tanska ei osallistu tämän päätöksen hyväksymiseen, päätös ei sido
Tanskaa eikä sitä sovelleta Tanskaan, 
ON HYVÄKSYNYT TÄMÄN PÄÄTÖKSEN:
1 artikla
Hyväksytään Euroopan unionin puolesta
liikkuvaan kalustoon kohdistuvista kansainvälisistä vakuusoikeuksista tehtyyn
yleissopimukseen liitetyn, rautatiekalustoon liittyvistä erityiskysymyksistä
Luxemburgissa 23 päivänä helmikuuta 2007 tehty pöytäkirja.
Pöytäkirjan teksti on tämän päätöksen
liitteenä. 
2 artikla
Neuvoston puheenjohtaja nimeää henkilön, jolla
on valtuudet tallettaa Euroopan unionin puolesta pöytäkirjan XXVII artiklassa
tarkoitetut hyväksymisasiakirjat osoitukseksi siitä, että Euroopan unioni
suostuu sitoutumaan sopimukseen. 
3 artikla
Rautatiekalustopöytäkirjan hyväksymisen
yhteydessä Euroopan unioni antaa liitteenä olevan julistuksen pöytäkirjan XXII
artiklan 2 kohdan mukaisesti.
4 artikla
Tämä päätös
tulee voimaan [...][19].
Tehty Brysselissä
Neuvoston puolesta
Puheenjohtaja
LIITE
XXII artiklan 2 kohdan mukainen
julistus Euroopan unionin toimivallasta liikkuvaan kalustoon kohdistuvista
kansainvälisistä vakuusoikeuksista tehtyyn yleissopimukseen liitetyn,
rautatiekalustoon liittyvistä erityiskysymyksistä Luxemburgissa 23 päivänä
helmikuuta 2007 tehdyn pöytäkirjan, jäljempänä ’rautatiekalustopöytäkirja’,
soveltamisalaan kuuluvissa asioissa, joita koskevan toimivaltansa jäsenvaltiot
ovat siirtäneet Euroopan unionille
1.         Rautatiekalustopöytäkirjan XXII
artiklassa määrätään, että suvereenien valtioiden muodostamat alueellisen
taloudellisen yhdentymisen järjestöt, joilla on toimivaltaa tietyissä
pöytäkirjan soveltamisalaan kuuluvissa asioissa, voivat hyväksyä pöytäkirjan
sillä edellytyksellä, että ne antavat XXII artiklan 2 kohdassa
tarkoitetun julistuksen. Euroopan unioni on päättänyt hyväksyä
rautatiekalustopöytäkirjan, ja tämän vuoksi se antaa mainitun julistuksen.
2.         Euroopan unionin nykyiset jäsenet
ovat Belgian kuningaskunta, Bulgarian tasavalta, Tšekin tasavalta, Tanskan
kuningaskunta, Saksan liittotasavalta, Viron tasavalta, Irlanti, Helleenien
tasavalta, Espanjan kuningaskunta, Ranskan tasavalta, Italian tasavalta,
Kyproksen tasavalta, Latvian tasavalta, Liettuan tasavalta, Luxemburgin
suurherttuakunta, Unkarin tasavalta, Maltan tasavalta, Alankomaiden
kuningaskunta, Itävallan tasavalta, Puolan tasavalta, Portugalin tasavalta,
Romania, Slovenian tasavalta, Slovakian tasavalta, Suomen tasavalta, Ruotsin
kuningaskunta sekä Ison-Britannian ja Pohjois-Irlannin yhdistynyt
kuningaskunta.
3.         Tätä julistusta ei kuitenkaan
sovelleta Tanskan kuningaskuntaan Euroopan unionista tehtyyn sopimukseen ja
Euroopan unionin toiminnasta tehtyyn sopimukseen liitetyssä, Tanskan asemaa
koskevassa pöytäkirjassa N:o 22 olevan 1 ja 2 artiklan mukaisesti.
4.         Tätä julistusta ei sovelleta
jäsenvaltioiden alueisiin, joihin Euroopan unionin toiminnasta tehtyä sopimusta
ei sovelleta, eikä se rajoita toimia tai kannanottoja, joita asianomaiset
jäsenvaltiot mahdollisesti toteuttavat tai antavat rautatiekalustopöytäkirjan
mukaisesti kyseisten alueiden puolesta ja niiden etujen suojelemiseksi.
5.         Euroopan unionin jäsenvaltiot ovat
siirtäneet toimivaltaa yhteisölle asioissa, jotka voivat vaikuttaa
tuomioistuimen toimivallasta sekä tuomioiden tunnustamisesta ja
täytäntöönpanosta siviili- ja kauppaoikeuden alalla 22 päivänä joulukuuta 2000
annetun asetuksen (EY) N:o 44/2001[20],
maksukyvyttömyysmenettelyistä 29 päivänä toukokuuta 2000 annetun asetuksen (EY)
N:o 1346/2000[21],
sopimusvelvoitteisiin sovellettavasta laista (Rooma I) 17 päivänä
kesäkuuta 2008 annetun asetuksen (EY) N:o 593/2008[22], rautatiejärjestelmän
yhteentoimivuudesta yhteisössä 17 päivänä kesäkuuta 2008 annetun Euroopan
parlamentin ja neuvoston direktiivin 2008/57/EY (uudelleen laadittu toisinto)[23] sekä Euroopan rautatieviraston
perustamisesta 29 päivänä huhtikuuta 2004 annetun asetuksen (EY) N:o 881/2004[24] säännöksiin tai muuttaa niitä.
6. EU hyväksyi päätöksellä 2006/920/EY
(komission päätös, tehty 11 päivänä elokuuta 2006, Euroopan laajuisen
tavanomaisen rautatiejärjestelmän osajärjestelmää käyttötoiminta ja liikenteen
hallinta koskevasta yhteentoimivuuden teknisestä eritelmästä), joka
päivitettiin hiljattain komission päätöksellä 2012/575/EU, kalustoyksikköjen
numerointijärjestelmän, joka voi soveltua liikkuvan rautatiekalustopöytäkirjan
XIV artiklassa tarkoitettuun liikkuvan rautatiekaluston yksilöimiseen.
Lisäksi Euroopan unionin jäsenvaltioiden ja
kansainvälisen rekisterin välisen tietojenvaihdon osalta EU on edistynyt
merkittävästi päätöksellä 2007/756/EY (komission päätös, tehty 9 päivänä
marraskuuta 2007, kansallista rekisteriä koskevasta direktiivien 96/48/EY ja
2001/16/EY 14 artiklan 4 ja 5 kohdassa säädetystä yhteisestä eritelmästä), joka
päivitettiin hiljattain komission päätöksellä 2012/575/EU. Euroopan unionin
jäsenvaltiot ovat ottaneet käyttöön kansalliset ajoneuvorekisterit, ja tietojen
rekisteröinnin päällekkäisyyttä kansainvälisen rekisterin kanssa olisi
vältettävä.
7.         Euroopan unioni ei anna VIII
artiklan soveltamista koskevaa XXVII artiklan 2 kohdan mukaista julistusta eikä
XXVII artiklan 1 ja 3 kohdassa sallittuja julistuksia. Jäsenvaltiot säilyttävät
toimivaltansa maksukyvyttömyyttä koskevien aineellisen oikeuden säännösten
osalta. 
8.         Jäsenvaltioiden Euroopan unionista
tehdyn sopimuksen ja Euroopan unionin toiminnasta tehdyn sopimuksen nojalla
Euroopan unionille siirtämän toimivallan käyttö kehittyy sen ominaisluonteen
vuoksi jatkuvasti. Toimivaltaiset toimielimet voivat perussopimusten puitteissa
tehdä päätöksiä, jotka määrittävät Euroopan unionin toimivallan laajuuden.
Euroopan unioni pidättää sen vuoksi oikeuden muuttaa tätä julistusta, mikä ei
kuitenkaan ole edellytyksenä rautatiekalustopöytäkirjan soveltamisalaan
kuuluviin asioihin liittyvän Euroopan unionin toimivallan käyttämiselle.
[1]               EUVL L 331, 16.12.2009, s. 1.
[2]               Lisätietoja neljännestä rautatiepaketista: http://ec.europa.eu/commission_2010-2014/kallas/headlines/news/2013/01/fourth-railway-package_en.htm
[3]               Yhtenäistä Euroopan liikennealuetta koskeva
etenemissuunnitelma – Kohti kilpailukykyistä ja resurssitehokasta
liikennejärjestelmää, KOM(2011) 144 lopullinen, 28.3.2011.
[4]               Neuvoston päätös 2009/370/EY, EUVL L 121, 15.5.2009, s.
3-7.
[5]               Neuvoston päätös 2009/940/EY, EUVL L 331, 16.12.2009, s.
1-16.
[6]               EYVL L 12, 16.1.2001, s. 1.
[7]               EYVL L 160, 30.6.2000, s. 1.
[8]               EUVL L 177, 4.7.2008, s. 6.
[9]               EUVL L 191, 18.7.2008, s. 1.
[10]             EUVL L 220, 21.6.2004, s. 3.
[11]             EUVL L 121, 15.5.2009, s. 7.
[12]               EUVL C, , s..
[13]               EYVL L 12, 16.1.2001, s. 1. 
[14]               EYVL L 160, 30.6.2000, s. 1. 
[15]               EUVL L 177, 4.7.2008, s. 6.
[16]               EUVL L 191, 18.7.2008, s. 1.
[17]               EUVL L 220, 21.6.2004, s. 3.
[18]               EUVL L 331, 16.12.2009, s. 1–16.
[19]               Neuvoston pääsihteeristö julkaisee sopimuksen
voimaantulopäivän Euroopan unionin virallisessa lehdessä.
[20]             EYVL L 12, 16.1.2001, s. 1. 
[21]             EYVL L 160, 30.6.2000, s. 1. 
[22]             EUVL L 177, 4.7.2008, s. 6.
[23]             EUVL L 191, 18.7.2008, s. 1.
[24]             EUVL L 220, 21.6.2004, s. 3.